SET เปิดเช้ารีบาวด์ 6 จุด รับแรงหนุน “กลุ่มพลังงาน” หลังราคาน้ำมันดีดตัวขึ้น
SET เปิดเช้ารีบาวด์ 6 จุด อานิสงส์กลุ่มพลังงานหนุน หลังราคาน้ำมันปรับตัวขึ้น 4% เก็งกลุ่มโอเปกพลัสลดกำลังการผลิต
SET เปิดเช้ารีบาวด์ 6 จุด อานิสงส์กลุ่มพลังงานหนุน หลังราคาน้ำมันปรับตัวขึ้น 4% เก็งกลุ่มโอเปกพลัสลดกำลังการผลิต
30 ส.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:02 น. อยู่ที่ 1,632.76 จุด เพิ่มขึ้น 6.24 จุด หรือ 0.38% สูงสุดที่ 1,634.06 จุด ต่ำสุดที่ 1,629.13 จุด มูลค่าการซื้อขาย 5.02 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ คาดดัชนีตลาดหุ้นไทยเช้านี้รีบาวด์ได้จากแรงหนุนในกลุ่มพลังงาน หลังราคาน้ำมันดีดตัวขึ้น 4% เนื่องจากมีการคาดการณ์ว่า กลุ่มประเทศผู้ส่งออกน้ำมัน และชาติพันธมิตร หรือโอเปกพลัส อาจจะปรับลดกำลังการผลิตเพื่อพยุงราคาน้ำมันในการประชุมวันที่ 5 ก.ย. นี้
ขณะเดียวกันยังไม่เห็นทิศทางเงินทุนต่างชาติไหลออก แต่เป็นเพียงการชะลอการไหลเข้าเท่านั้น โดยวันนี้ยังต้องติดตามพล..อ.ประวิตร วงษ์สุวรรณ รองนายกรัฐมนตรี รักษาการนายกรัฐมนตรี จะทำหน้าที่เป็นประธานการประชุมคณะรัฐมนตรี(ครม.)นัดแรก คาดว่าจะมีมาตรการช่วยเหลือค่าครองชีพออกมาเพิ่มเติม พร้อมให้แนวรับที่ 1,620-1,625 จุด และ แนวต้าน 1,635-1,645 จุด